<p style="text-align: justify;">KUALA LUMPUR - Jaguh bina badan Sazali Abd Samad mahu merebut gelaran Mr. Universe buat kali ke-10 pada Kejohanan Bina Badan Dunia di Mumbai, India pada November ini.</p>
Beliau yang meraih gelaran kali kesembilan pada kejohanan itu di Hungary pada November tahun lepas berkata beliau akan meneruskan sesi latihan bagi memastikannya bersedia untuk memburu gelaran tersebut.

"Saya mahu mempertahankan gelaran Mr. Universe, mungkin ia dapat diraih tahun ini atau tahun akan datang.

"Apa yang penting buat masa sekarang ialah saya mahu pastikan kesihatan fizikal saya berada dalam keadaan baik. Selepas beberapa kejohanan tahun lepas, saya masih menjalani rawatan di Institut Sukan Negara (ISN) bagi memastikan badan saya berada dalam keadaan baik," katanya selepas menerima anugerah Olahragawan Kebangsaan 2013 malam tadi.

Sazali, 45, menerima trofi dan wang tunai berjumlah RM20,000 daripada Timbalan Perdana Menteri Tan Sri Muhyiddin Yassin pada Majlis Anugerah Sukan Negara 2013 di Stadium Juara, Bukit Kiara.

Bagi Sazali itu merupakan kali ketiga beliau menerima anugerah Olahragawan Kebangsaan, pertama kali pada tahun 2006 dan diikuti pada 2010.

"Anugerah ini paling bermakna bagi saya... untuk mendapatkan gelaran ketiga bukan sesuatu yang senang dengan persaingan enam terbaik termasuk persaingan daripada jaguh badminton negara Datuk Lee Chong Wei.

"Apa yang saya buat selama lebih 27 tahun ini telah diiktiraf oleh negara. Bagi saya anugerah ini bukan semua orang boleh dapat dan disenarai pendek. Alhamdulillah saya masih lagi tercalon daripada tahun 1996 sehingga sekarang," katanya.

Ditanya mengenai persaraannya selepas lebih 27 tahun menceburi sukan bidang bina badan, Sazali berkata beliau belum berhasrat untuk bersara kerana  minatnya yang mendalam dalam bidang tersebut.

Katanya selagi beliau mampu menjalani latihan dan menyertai kejohanan, beliau akan kekal mengharumkan nama negara dengan meraih lebih banyak gelaran bertaraf dunia.

Sazali yang meletakkan legenda bina badan negara Datuk Malek Noor dan jurulatihnya Milos Sarcev sebagai pemangkin minat dan sebagai idolanya, berkata beliau mahu meletakkan fokus sepenuhnya terhadap Kejohanan Bina Badan Dunia dan Kejohanan Bina Badan Asian tahun ini.

Sebagai rekod, Sazali merangkul pingat emas pada Kejohanan Bina Badan World Bodybuilding and Physique Federation (WBPF) kelima di Hungary tahun lepas serta menyumbangkan pingat perak acara bawah kategori 70 kilogram (Light Weight) pada temasya Sukan SEA, Myanmar, Disember tahun lepas.

Beliau juga memperoleh pingat emas bagi Kejohanan Bina Badan Asian ke-47 di Vietnam tahun lepas dalam kategori 70 kilogram. - BERNAMA