OPERASI mencari punca isyarat detikan berfrekuensi 37.5 kHz yang berkemungkinan dari pesawat Malaysia Airlines (MAS) MH370 boleh mengambil masa lama sebelum sebuah kapal selam robotik boleh digunakan.

Ketua Pusat Penyelaras Kerjasama Agensi (JACC) Angus Houston berkata isyarat 'ping' yang dikesan setakat ini memang konsisten dengan isyarat yang dihantar oleh sebuah kotak hitam pesawat.

Ia kembali menyemarakkan harapan untuk menemui jawapan kepada misteri kehilangan pesawat MH370 sejak 8 Mac lalu.

Houston berkata beberapa isyarat lagi diperlukan sebelum kapal selam boleh dihantar ke dasar lautan untuk mengesan kotak hitam itu.

<strong>"Kita perlu terus menyambung operasi mencari sehingga pada satu tahap pasukan mencari pasti bateri dari kotak hitam berkenaan telah kehabisan tenaga," katanya dalam sidang media di Perth, Australia hari ini.</strong>

<strong>Isyarat yang lanjut jika dapat dikesan boleh membantu pasukan mencari mengesan lokasi sebenar pesawat MH370 terhempas.</strong>

"Jika kita memperolehi lagi isyarat, kita akan dapat mengenalpasti di kawasan dasar laut mana untuk diberikan fokus untuk memudahkan pencarian bangkai pesawat MH370," katanya.

Menurut Houston, ketika ini tiada lagi isyarat ping dikesan di kawasan perairan Lautan Hindi itu.

"Kita perlukan satu lagi isyarat ping untuk mengenalpasti lokasi dengan lebih tepat," kata Houston.

Hari ini 11 pesawat tentera, tiga pesawat awam dan 14 buah kapal laut menyertai operasi mencari di lokasi pencarian kira-kira 2,268km barat laut, Perth. - <strong>MYNEWSHUB.MY</strong>