ALOR SETAR - Kastam Kedah menahan seorang lelaki warga Indonesia dipercayai keldai dadah selepas cuba seludup masuk 3.329 kilogram syabu bernilai RM632,510 melalui sempadan Malaysia-Thailand di Bukit Kayu Hitam, petang Selasa lalu.

Pengarah Kastam negeri, Datuk Abd Aziz Abdul Latif, berkata semua dadah terbabit yang berjaya dikesan melalui mesin pengimbas ditemui pada ruang rahsia dalam tapak dua bagasi dibawa suspek, selain dalam tapak empat pasang kasut wanita di dalam beg berkenaan.

"Kita percaya wujud stlatu trend dalam penyeludupan syabu melalui sempadan Malaysia-Thailand yang kemungkinan besar menjadikan negara kita sebagai transit.

"Dadah yang kita rampas ini kita syaki akan dibawa ke Kuala Lumpur berdasarkan kepada rekod perjalanan suspek yang menaiki bas untuk ke ibu negara," katanya.

Suspek berusia 32 tahun kini direman sehingga 12 Ogos untuk siasatan lanjut mengikut Seksyen 39B Akta Dadah Berbahaya 1952. - <strong>BH Online</strong>