MELAKA - SWM Environment Sdn Bhd (SWM) akan menyediakan perkhidmatan kutipan dan melupuskan sampah pukal secara percuma di 51 taman perumahan di seluruh negeri ini sempena Aidilfitri, bermula Isnin sehingga 27 Julai depan.

Pengurus Besar SWM Adnan Ibrahim berkata perkhidmatan berkenaan meliputi 37 kawasan di Melaka Tengah, enam di Alor Gajah dan lapan di Jasin.

Beliau berkata perkhidmatan berkenaan bertujuan membendung aktiviti pembuangan sampah secara haram yang sering timbul pada musim cuti dan perayaan.

"Perkhidmatan ini merupakan tanggungjawab sosial dan aktiviti tahunan SWM yang diberikan khas kepada penduduk yang ingin melupuskan barangan lama atau rosak seperti perabot dan perkakas elektrik," katanya kepada pemberita pada majlis pelancaran perkhidmatan kutipan dan melupuskan sampah pukal sempena Aidifitri, di sini, malam tadi.

Beliau berkata SWM akan melaksanakan kaedah pungutan rumah ke rumah dan orang ramai diminta mengumpul sampah pukal mereka di bahu jalan kawasan taman perumahan untuk diangkat oleh lori sampah Roll On Roll Off (RORO) pada hari yang dijadualkan.

Adnan berkata bagi kawasan Melaka Tengah dan Alor Gajah yang melaksanakan sistem kutipan sisa pepejal yang baharu, pungutan sampah pukal akan dijalankan berdasarkan permintaan penduduk menerusi panggilan telefon atau "on-call".

Beliau berkata pada tahun lepas SWM mengutip sebanyak 128.93 tan metrik sampah pukal meliputi kawasan Melaka Tengah, Alor Gajah, Jasin dan sebahagian Johor iaitu Muar dan Tangkak.

"Orang ramai digalakkan untuk mempraktikkan amalan pengurangan, penggunaan semula dan kitar semula dan kerjasama daripada semua pihak amat diperlukan bagi memastikan persekitaran sentiasa bersih dan sihat," katanya.

Beliau berkata sebarang aduan berkaitan pengurusan sisa pepejal dan pembersihan boleh menghubungi talian bebas 1-800-88-7472 atau e-mel kepada info_mlk@swmsb.com. - BERNAMA