SANDAKAN - Kehadiran pelancong ke Pulau Selingan di Taman Pulau Penyu kembali meningkat berikutan langkah kerajaan mempertingkatkan kawalan keselamatan di kawasan itu, kata Menteri di Jabatan Perdana Menteri Datuk Seri Shahidan Kassim.

Menurut beliau pada masa sekarang, dalam sehari antara 700 hingga 900 pelancong berkunjung ke pulau itu yang mempunyai kemudahan penginapan.

"Kita yakin jumlah itu akan kembali seperti biasa iaitu 1,000 pelancong sehari berkunjung di pulau itu," katanya kepada pemberita selepas melawat Pos Kawalan Pasukan Keselamatan di pulau itu dekat sini, malam tadi.

Turut mengiringi beliau, Komander Kawasan Keselamatan Khas Pantai Timur Sabah (ESSCom) Datuk Abdul Rashid Harun.

Taman Pulau Penyu meliputi tiga pulau iaitu Selingan, Bakungan Kecil dan Gulisan. Pusat penginapan untuk pelancong hanya terdapat di Pulau Selingan yang menempatkan pos kawalan pasukan keselamatan.

Shahidan berkata perkembangan positif itu berikutan keyakinan pelancong terhadap tahap keselamatan dengan kehadiran dan pertambahan jumlah anggota pasukan keselamatan di pulau-pulau dalam kawasan Taman Pulau Penyu di bawah seliaan Taman-Taman Sabah.

Mengenai lawatan itu, Shahidan berkata berkata ia bagi membolehkan beliau meninjau soal keselamatan termasuk logistik dan juga melawat anggota yang bertugas pada Hari Raya Aidilfitri.

“Saya juga melihat secara keseluruhan bagaimana perkara-perkara yang berhubung dengan keselamatan dapat dipertingkatkan terutama dari segi logistik dan hal-hal yang berkaitan.

“Kita lihat beberapa aspek keselamatan yang boleh kita tingkatkan dan juga bersyukur semuanya berjalan dengan baik," katanya.

Beliau berkata sebarang kekurangan dalam aspek kawalan keselamatan khususnya di perairan timur Sabah yang berhampiran dengan sempadan negara jiran akan diperbaiki dan apa sahaja keperluan yang diperlukan akan dipercepatkan.

“Apa yang penting ialah aspek keselamatan kawasan Zon Selamat Timur Sabah dapat dijadualkan dengan sebaiknya dan ini merupakan rintihan rakyat Sabah.

Soal keselamatan pelancong juga diberi perhatian serius dan tiada sebarang tolak ansur kerana ia keutamaan kerajaan menerusi agensi dan pasukan keselamatan, kata Shahidan. - BERNAMA