GEORGETOWN - Pameran Nikon (Malaysia) Sdn Bhd, yang pertama  kali diadakan di Pulau Pinang bertujuan memberi peluang kepada jurugambar profesional di wilayah utara untuk mengenali lebih dekat model baharu keluarannya, Nikon D810.

Pengurus Kanan Nikon Profesional Services, Jabatan Jualan Produk Pengguna,  Mahfooz NR berkata, pameran itu adalah yang kedua selepas pelancaran model baharu itu bulan lepas.

"Sebelum ini semua pameran diadakan di Kuala Lumpur dan mendapat sambutan yang sangat menggalakkan daripada jurugambar di sekitar Pantai Timur dan Selatan.

"Pameran di Pulau Pinang adalah untuk  memberi peluang kepada mereka di utara mengenali model baharu ini," katanya kepada  Bernama selepas taklimat mengenai model baharu Nikon D810 pada Nikon Showcase D810 di sini, hari ini.

Nikon D810 mempunyai pelbagai fungsi berbanding model sebelum ini dan kemampuannya merakam gambar dalam keadaan kurang cahaya membolehkan model ini digunakan bagi tujuan komersil.

Katanya, Nikon D810 dipasarkan RM11,888 seunit mempunyai kuasa pengimejan 36.3 megapixel berkesan untuk pelbagai adegan.

"Model ini bukan untuk jurugambar media tetapi lebih kepada tujuan komersil dan kegunaan di dalam studio," katanya. - BERNAMA