KUANTAN - Pasukan Polis Marin Wilayah Tiga merampas pelbagai jenis mercun dan bunga api bernilai lebih RM10,000 dalam satu serbuan di sebuah rumah di Felda Chini 1, Pekan, semalam.

Komander Pasukan Polis Marin ACP Azmi Ibrahim berkata, dalam serbuan jam 2.30 petang itu, seorang peneroka berusia 47 tahun turut ditahan bagi membantu siasatan.
"Pemeriksaan di rumah suspek kita menemui pelbagai jenis mercun dan bunga api yang dipercayai diseludup dari Sungai Golok.

"Ia disembunyikan di stor, dapur dan bahagian tepi rumah berkenaan," katanya kepada pemberita di sini hari ini.

Beliau berkata lelaki yang dipercayai menjalankan aktiviti penjualan mercun itu ditahan untuk siasatan lanjut di bawah Seksyen 4(2) Akta Bahan Letupan 1967.

Menurutnya rampasan tersebut merupakan yang ketiga sepanjang Ramadan ini.

Azmi berkata, pada 4 Julai lepas, seorang lelaki berusia 38 tahun ditahan ketika sedang menjual bunga api dan mercun di sebuah pasar malam di Taman Impian manakala rampasan kedua di rumah lelaki itu di Jaya Gading di sini pada hari yang sama dengan nilai keseluruhan sebanyak RM3,500. - BERNAMA