JOHOR BAHRU - Sebanyak 567 pegawai, anggota dan sukarelawan Jabatan Pertahanan Awam (JPAM) Johor ditugaskan dalam Ops Bantu IX di tujuh daerah di negeri ini sepanjang sambutan Aidilfitri kali ini.

Pengarahnya Kolonel (PA) Mat Zin Bujang berkata operasi yang dilaksanakan sejak 2010 itu bertujuan memberi bantuan kepada pengguna jalan raya yang menghadapi kesulitan.

"Operasi dibahagi dua fasa dengan fasa pertama dari 24 hingga 27 Julai ini sebelum disambung semula pada 30 Julai hingga 3 Ogos," katanya kepada pemberita pada majlis pelancaran Ops Bantu berkenaan, di sini hari ini.

Mat Zin berkata operasi dilaksanakan di Johor Baharu, Muar, Kluang, Mersing, Batu Pahat, Segamat dan Pontian dengan melibatkan jalan persekutuan dan jalan negeri.

Beliau berkata penugasan menumpukan lapan laluan membabitkan Bandar Baru Uda-Skudai, Skudai-Kulaijaya, Plaza Tol Ayer Hitam-Segamat, Batu Pahat-Pontian, Muar-Kesang, Jalan Kluang-Endau, Jalan Kluang-Ayer Hitam dan Jalan Mersing.

"Antara bantuan yang diberi menerusi operasi itu termasuk memberi rawatan awal, membantu kenderaan yang mengalami kerosakan kecil, membantu pengguna kenderaan yang kehabisan bahan api, menukar tayar kenderaan serta mengalihkan bangkai haiwan yang dilanggar kenderaan," katanya.

Menurut Mat Zin pihaknya menangani 19 kes melibatkan pelbagai situasi seperti tayar pancit dan kehabisan petrol pada Ops Bantu yang dilaksanakan semasa Tahun Baharu Cina lepas.

Beliau turut menasihatkan pengguna jalan raya supaya membuat persediaan awal dan merancang perjalanan dengan bijak dalam memastikan perjalanan yang selamat. - BERNAMA