<p style="text-align: justify;">KUALA LUMPUR – Tabung Haji Travel and Services Sdn. Bhd. (THTS) menafikan laporan beberapa akhbar bahawa jemaah haji atau umrah dinasihatkan mengambil vaksin wabak Influenza A (H1N1) sebagai langkah pencegahan mengelak jangkitan Virus Sindrom Pernafasan Timur Tengah (MERS-CoV).</p>
<p style="text-align: justify;">THTS dalam satu kenyataan media menjelaskan, terdapat kesilapan dalam laporan berita tersebut tentang fakta dan maklumat mengenai pengambilan vaksin H1N1 kerana pihak Kementerian Kesihatan tidak pernah mengeluarkan sebarang syor seperti itu.</p>
<p style="text-align: justify;">"Kenyataan tersebut juga adalah daripada seorang kakitangan kami yang tidak mempunyai maklumat tepat mengenai perkara ini serta tidak dirujuk atau mendapat pengesahan daripada pihak pengurusan THTS atau kementerian Kesihatan terlebih dahulu.</p>
<p style="text-align: justify;">"Justeru THTS memohon maaf di atas kenyataan tersebut yang telah mewujudkan kekeliruan dan membangkitkan situasi cemas di kalangan orang ramai khususnya para bakal jemaah haji dan umrah negara ini serta kesulitan di pihak Kementerian Kesihatan," kata kenyataan itu hari ini.</p>
<p style="text-align: justify;">Sehubungan itu, THTS menyarankan kepada bakal jemaah umrah atau haji berhubung terus dengan pihak Kementerian Kesihatan untuk sebarang maklumat atau kenyataan berkaitan MERS-CoV di talian 03-8881 0600 / 03-8881 0700 / 013-6699 700. - mynewshub.my</p>