ARAU - Pasukan Wilayah Persatuan meraih pingat emas pertama acara gimrama pada Sukan Malaysia (Sukma) ke-17 melalui acara berpasukan melibatkan displin gelung, bola, belantan dan riben di Politeknik Tuanku Syed Sirajuddin, di sini hari ini.

Gandingan Olivia Tai, Izzah Amzan dan N. Shasangari Sivanswary mengumpul 146.375 mata untuk mengatasi Selangor yang disertai oleh Tai Ushyan, Shak Yuki, Iman Iskandar Chan dan Chong Lok Yi (128.976 mata).

Pahang yang disertai oleh Raha Abd Hakim Koh, Koi Sie Yan dan Lim York Ying memperoleh pingat gangsa dengan catatan 117.043 mata.

Pengurus pasukan gimrama Wilayah Persekutuan Siti Nor Raihan Jusoh berkata atlet gimrama kontinjen berkenaan telah menampilkan persembahan yang cukup baik dengan kesilapan kecil sahaja.

"Bagi saya, prestasi ketiga-tiga atlet gimnas ini cukup bagus. Mereka tidak melakukan sebarang kesalahan besar. Hanya silap kecil yang boleh diperbaiki untuk perlawanan akan datang," katanya kepada pemberita selepas majlis penyampaian pingat. - BERNAMA