KUALA LUMPUR -- Polis menubuhkan satu pasukan khas bagi
menyiasat kes berhubung perhimpunan haram yang mengganggu sambutan ambang tahun
baharu, di Dataran Merdeka, malam tadi.

Ketua Polis Kuala Lumpur Datuk Mohmad Salleh berkata pihaknya berjanji akan
memberi keutamaan kepada kes itu dengan melengkapkan kertas siasatan dalam
tempoh seminggu.

"Kami akan jalankan siasatan berhubung kes ini kerana mereka ini telah
mengganggu-gugat kesejahteraan awam ketika sambutan tahun baharu malam tadi,"
katanya kepada pemberita di Ibu Pejabat Polis Kontinjen Kuala Lumpur di sini
hari ini.

Beliau berkata berdasarkan pemerhatian polis, kira-kira 25,000 orang hadir
di Dataran Merdeka malam tadi termasuk mereka yang datang untuk menyambut tahun
baharu.

Polis tidak menolak kemungkinan penganjur perhimpunan itu adalah empat
badan bukan kerajaan (NGO) seperti yang diuar-uarkan sebelum ini.

Perhimpunan haram itu bertukar ganas dan merencatkan konsert Ambang Merdeka
anjuran Dewan Bandaraya Kuala Lumpur (DBKL) yang terpaksa dihentikan setengah
jam sebelum detik 12 tengah malam.

Polis sebelum ini menamakan empat NGO sebagai terlibat dalam penganjuran
perhimpunan haram berkenaan iaitu Gerakan Turun Kos Sara Hidup (Turun),
Solidariti Mahasiswa Malaysia (SMM), Jingga 13 dan Solidariti Anak Muda Malaysia
(SAMM).

Mohmad berkata sebanyak 1,936 laporan polis diterima daripada NGO dan
individu yang membantah perhimpunan itu, manakala lapan laporan polis dibuat
terhadap perhimpunan haram malam tadi.

Beliau berkata laporan polis itu termasuk berhubung penemuan empat bilah
parang dan tiga pisau rambo yang disembunyikan dalam payung di celah pokok
bunga, belakang bangunan Kompleks Daya Bumi

"Kami menerima maklumat itu daripada seorang pengawal keselamatan yang juga
anggota polis bantuan. Kami masih menyiasat motif senjata itu diletakkan di
situ," katanya.

Mohmad berkata pihaknya turut menerima laporan berhubung seorang pegawai
polis cedera di kepala dan mulut semasa bertugas selepas dibaling dengan tin
minuman oleh peserta perhimpunan di Bukit Bintang.

Beliau berkata sehingga kini tiada tangkapan dibuat berhubung perhimpunan
haram terbabit.-- <strong>BERNAMA</strong>