ALOR SETAR - Kerajaan negeri Kedah sedia bekerjasama dengan Yayasan Gerakan Tindakan Afirmatif Baharu (NAAM) untuk melaksanakan pelbagai program bagi meningkatkan ekonomi belia kaum India di Kedah.

Menteri Besar Datuk Seri Mukhriz Tun Dr Mahathir berkata program yang bakal dilaksanakan sangat menarik dan beliau yakin ia akan berjaya sekali gus membantu menjana pendapatan golongan berkenaan.

"Kerajaan negeri akan membantu sedaya yang boleh dan memang menjadi hasrat (kerajaan negeri) untuk membuka peluang seluas-luasnya kepada semua pihak termasuk di kalangan masyarakat India Kedah.

"Saya dapati apa yang dihasratkan itu iaitu untuk meningkatkan kemahiran dan melibatkan diri dalam sektor pertanian, tentu akan membantu masyarakat belia India untuk menjana pendapatan sendiri dan menyumbang balik kepada pembangunan negeri," katanya kepada pemberita selepas menerima kunjungan hormat Timbalan  Menteri Belia dan Sukan Datuk M.Saravanan di sini hari ini.

Sementara itu, Saravanan yang juga Presiden dan pengasas yayasan NAAM berkata pihaknya memfokuskan untuk menarik 10,000 anggota di negeri ini dalam tempoh lima tahun.

"Setakat ini di Kedah ada 3,000 keahlian. Untuk projek perintis, kita akan lakukan projek tanaman cili kerana ia dapat memberi pulangan dalam tempoh yang singkat iaitu antara tiga hingga empat bulan.

"Kita juga pilih cili kerana ia mempunyai pasaran yang luas dan (mudah) dari segi logistik. Apabila lihat hasil pulangan cili ini, mungkin mereka akan menghasilkan produk lain pula," kata Saravanan.

Beliau berkata projek perintis berkenaan akan dilaksanakan Julai ini.

NAAM yang dilancarkan November tahun lepas, menyasarkan untuk memperkasa ekonomi 100,000 belia dan beliawanis India di seluruh negara dalam tempoh dari 2013 hingga 2017. - BERNAMA