Ketua Pembangkang Datuk Seri Anwar Ibrahim hari ini menyuarakan sokongan kepada Perdana Menteri Datuk Seri Najib Tun Razak yang bertindak membuat rundingan rahsia dengan Pemimpin Puak Pemisah Alexander Borodai dalam menyelesaikan isu berkaitan nahas MH17.

Beliau menyatakan sokongan itu kepada usul yang dibawa Najib dalam Mesyuarat Khas Dewan Rakyat membincangkan berkenaan nahas pesawat Malaysia Airlines (MAS) MH17 di Parlimen hari ini.

Menurut Anwar, biarpun tindakan Najib itu boleh mencetuskan kontroversi tetapi beliau memilih untuk memahami situasi dan pertimbangan Najib yang mengambil kira kepentingan dan kebajikan kepada mangsa nahas yang terkorban.

Anwar ketika perbahasan usul tergempar itu turut mengutuk insiden pesawat MH17 dan menyedari Najib terpaksa berunding dengan Borodai demi menjaga kepentingan rakyat yang terkorban.

"Tindakan perdana menteri berunding dengan pemberontak sudah pasti akan mengundang kontroversi, tetapi saya memilih untuk menyokong.

"Sebab saya rasa mana-mana pemimpin memilih menjaga kepentingan rakyat terkorban. Saya fikir tiada jalan keluar melainkan memujuk kepada kumpulan pemisah yang menjaga kawasan berkenaan," kata Anwar.

Usul tergempar mengutuk insiden yang mengorbankan 289 penumpang dan anak kapal pesawat MH17 itu bakal menyaksikan 12 ahli Parlimen Barisan Nasional (BN) dan 10 ahli Parlimen Pakatan Rakyat (PR) diberi peluang berbahas dengan tempoh masa 10 minit seorang.

Pesawat MH17 terhempas ketika dalam penerbangan dari Amsterdam, Belanda ke Kuala Lumpur pada 17 Julai lepas di Grobovo, Ukraine sebuah lokasi yang dikuasai oleh kumpulan pemisah pro-Russia.

Ia dipercayai telah ditembak jatuh oleh peluru berpandu ketika merentasi ruang udara Ukraine. - <strong>MYNEWSHUB.MY</strong>

Oleh :<strong> IKA</strong>