KUALA PILAH - Seorang anak saudara dan bapa saudaranya maut dalam nahas di Km 19.5, Jalan Kuala Pilah-Tampin berhampiran persimpangan Rumah Rakyat Kuala Johol dekat sini hari ini.

Ketua Polis Daerah Kuala Pilah, Superintendan Azmi Abdul Rahim berkata mangsa dikenali sebagai Aman Shah Zakariya, 33, dan anak saudaranya Nor Suhaila Mohd Azizlan, 12.

Anak lelaki Aman Shah, Mohd Shahrul Iqwan, 6, pula cedera parah di kepala dalam kejadian kira-kira 6.30 pagi itu.

"Kereta mereka dalam perjalanan dari Felda Palong 1 menuju Melekai, Johol apabila sebuah lori kelapa sawit dari arah bertentangan dipercayai hilang kawalan selepas mengelak sebuah motosikal, lalu merempuh kereta mereka," kata Azmi.

Beliau berkata Aman Shah tersepit di tempat duduk pemandu.

Anaknya yang duduk di bahagian belakang tercampak keluar. - BERNAMA