KUALA LUMPUR - Mengapa kerajaan Selangor memberi tempoh sehingga bulan depan kepada Peguam Negara untuk mengemukakan respons berhubung isu rampasan Bible sebelum ini sedangkan Peguam Negara langsung tidak terlibat dalam perkara itu?.

Ketua Pemuda Gerakan, Tan Keng Liang berkata, Peguam Negara bukan pihak yang merampas Bible terbabit sebaliknya Jabatan Agama Islam Selangor (JAIS) yang merupakan agensi di bawah kerajaan Selangor.

“Hal itu bukan di bawah bidang kuasa Peguam Negara. JAIS merupakan agensi kerajaan Selangor. Oleh itu isu Bible tersebut di bawah tanggungjawab kerajaan negeri semata-mata.

“Jika Kerajaan Selangor mahu mendapatkan nasihat perundangan perlu mendapatkan pandangan itu daripada penasihat undang-undang negeri. Sebenarnya isu ini boleh selesai dalam hanya tempoh 24 jam sekiranya kerajaan Selangor mempunyai keinginan untuk menyelesaikannya,” katanya melalui satu kenyataan media hari ini.

Keng Liang berkata, keengganan kerajaan Selangor menyelesaikan isu itu secara baik yang menyebabkan Persatuan Bible Malaysia memindahkan pejabar operasi dari Selangor ke Kuala Lumpur untuk mengelakkan lebih banyak Bible di rampas JAIS.

Tegasnya, isu tersebut sebenarnya telah merosakkan integriti kerajaan Selangor kerana melanggari manifesto pilihan raya umum pakatan pembangkang pada Mei tahun lalu untuk hak kebebasan mengamalkan agama masing-masing.

Media semalam melaporkan kerajaan Selangor memberi tempoh sehingga bulan depan kepada Peguam Negara untuk mengemukakan respons berhubung isu rampasan Bible sebelum ini.

Menteri Besar, Tan Sri Abdul Khalid Ibrahim dipetik berkata, tempoh itu difikirkan sesuai memandangkan kes pengambilan bible itu sudah memasuki tempoh enam bulan kini. - mynewshub.my