Washington – Isteri kepada bekas Presiden Amerika Syarikat, Hillary Clinton, mendedahkan bahawa dia dan suaminya, Bill Clinton menjadi `papa’ selepas mereka meninggalkan White House pada 2001.

Hillary yang juga bekas Setiausaha Negara Amerika Syarikat berkata, meskipun pendapatan mereka berdua mencecah RM1.3 juta pada penghujung penggal pemerintahan suaminya sebagai Presiden, namun keadaan kewangan mereka amat teruk.

``Kami terpaksa bergelut dan mendapatkan sumber daripada cagaran untuk membiayai rumah dan pendidikan anak kami, Chelsea. Ia bukan sesuatu yang mudah,’’ katanya dalam temubual dengan channel ABC, yang disiarkan semalam.

Clinton berkata demikian ketika mempertahankan tindakannya menjadi pemidato dengan setiap ucapan, beliau akan memperolehi antara RM600,000 hingga RM1.3 juta.

``Membuat duit dengan berucap adalah lebih baik daripada menjadi pelobi atau perunding untuk perniagaan,’’ katanya.

Hillary berkata mereka sekeluarga berdepan dengan hutang sebanyak RM 35 juta, dengan sebahagian besar digunakan untuk membayar kos perundangan suaminya akibat kes gangguan seksual.