RAPID Bus Sdn Bhd, cabang operasi bas Syarikat Prasarana Negara Bhd, membelanjakan RM3 juta untuk membeli tiga trak tunda.

Pembelian trak itu bertujuan mengurangkan perbelanjaan penyelenggaraan dan mengatasi masalah kelambatan yang dialami syarikat itu dalam mendapatkan khidmat trak tunda swasta.

Ketua Pegawai Eksekutif Rapid Bus, Datuk Zohari Sulaiman berkata dua daripada trak itu akan ditempatkan di sini untuk kegunaan RapidKL dan sebuah lagi dihantar ke Pulau Pinang untuk RapidPenang.

"Sebelum ini kita perlu menunggu sehingga setengah hari atau tiga hingga empat jam untuk trak tunda swasta tiba di sesuatu tempat jika ada bas kami rosak.

"Dengan adanya trak tunda kami sendiri, kita tidak perlu menunggu lagi," katanya kepada pemberita selepas majlis penyerahan trak tuna MAN di Kuala Lumpur hari ini.

Pasukan penyelamat itu akan membaik pulih di lokasi bas yang rosak, sekali gus mengelakkan kesesakan bandar.

Ditanya mengenai rancangan masa depan, beliau berkata syarikat itu akan beransur-ansur menambah jumlah basnya, namun bergantung kepada usaha mendapatkan pemandu bas.

"Cabaran besar yang kami hadapi ialah kekurangan pemandu bas, dan kami akan terus menimbangkan pelbagai pilihan dalam mengambil lebih ramai pemandu untuk menjamin perkhidmatan yang lebih baik.

"Kami menghadapi kekurangan 500 pemandu bas, dan jika kami dapat mengatasi masalah ini, syarikat boleh membeli 250 bas, dengan nisbah dua pemandu untuk setiap sebuah bas," katanya.

Setakat ini Rapid Bus mengendalikan kira-kira 2,000 bas, termasuk RapidKuantan sebanyak 60 bas dan RapidPenang 350 bas. - BERNAMA