BESUT - Sebanyak 2,368 pemohon pinjaman Wang Pendahuluan Pembayaran (WPP) Perbadanan Tabung Pendidikan Tinggi Nasional (PTPTN) di Terengganu mula mendapat bayaran masing-masing berjumlah RM1,500 seorang.

Pengurus PTPTN Negeri, Azizah Nasir@Abdul Rashid, berkata pemohon akan menerima waran bayaran masing-masing melalui kiriman pos kecuali daerah Besut yang warannya telah mula diagihkan kepada penerima dalam majlis pelancaran di sini, semalam.

Katanya, peminjam yang menerima waran melalui pos boleh menukar bagi mendapatkan wang tunai masing-masing di cawangan CIMB mulai hari ini sehingga tempoh dua bulan.

Pemohon dari Kuala Terengganu ialah sebanyak 911 orang, diikuti daerah Besut (362), Dungun (297), Kemaman (271), Marang (238), Hulu Terengganu (172) dan Setiu (117).

"Pembayaran WPP ini dibuat bagi penerima yang berjaya memasuki pengajian di peringkat diploma di Institut Pengajian Tinggi Awam atau Institut Pengajian Tinggi Swasta termasuk politeknik," katanya selepas majlis penyampaian waran bayaran bagi penerima di Besut, malam tadi. - BERNAMA