PORT DICKSON - Dua pengawal keselamatan dan seorang penganggur dihadapkan ke Mahkamah Majistret di sini, kerana membunuh warga Bangladesh di Bukit Pelandok di sini, 10 Mei lalu.

Tertuduh, R Thineshwaran, 22; K Velmurugan, 23, dan AB Tamilarasan, 27, dituduh menyebabkan kematian Md Abdul Hossain, 32.

Mengikut pertuduhan, ketiga-tiga mereka bersama dua individu yang masih bebas melakukan perbuatan itu di hadapan rumah pekerja kilang di Jalan Haiwan, Bukit Pelandok, di sini, jam 9.30 pagi, 10 Mei lalu.

Mereka didakwa mengikut Seksyen 302 Kanun Keseksaan kerana membunuh dan boleh dihukum mati, jika sabit kesalahan.

Tiada pengakuan direkodkan dan Majistret M Mageshwary menetapkan sebutan semula kes pada 2 Julai ini.

Pendakwaan dilakukan Timbalan Pendakwa Raya Suhaili Sapun, manakala tertuduh tidak diwakili peguam. -<strong> BH Online</strong>