Berkemungkinan kerana sudah kehabisan modal Ahli Parlimen Padang Serai, N Surendran yang kerap mencetuskan kontroversi hari ini mengkritik tindakan Ahli Parlimen menggunakan gelaran Yang Berhormat (YB) di luar dewan.

Menurut beliau menerusi laman portal Malaysiakini, tindakan itu adalah 'memalukan dan tidak masuk akal' kerana wakil rakyat di Parlimen adalah hanya memberikan khidmat kepada orang awam dan bukan sebaliknya.

"Dalam satu kenyataan hari ini, beliau mengingatkan Ahli Parlimen supaya tidak mengangkar diri mereka mengatasi rakyat dan menghentikan amalan itu.

Katanya, dalam tatanegara bebas dan demokratik, wakil rakyat tidak seharusnya meletakkan diri mereka lebih tinggi dari rakyat melalui gelaran kehormat hanya kerana dipilih ke jawatan tersebut.

Menurut Surendran, ia tidak selaras dengan hakikat bahawa wakil rakyat yang dipilih adalah 'penjawat awam' dan bukan tuan.

Ahli Parlimen bagi penggal pertama, yang juga naib presiden PKR itu berkata amalan tersebut adalah memalukan, tidak perlu dan agak tidak masuk akal.

Ia juga tidak diamalkan di negara-negara Komanwel yang lain , katanya.

Tidak diketahui mengapa tiba-tiba Surendran mengeluarkan kenyataan ini pada saat-saat begini khususnya selepas kekalahan DAP pada Pilihan Raya Kecil (PRK) Teluk Intan yang menyaksikan calon mereka Dyana Sofya Mohd Daud kalah.

Secara asalnya gelaran yang digunakan di luar dewan adalah hasil penghargaan orang ramai yang memilih wakil mereka apabila mereka melawat dan mengunjungi kawasan diwakili mereka.

Ia hasil daripada bacaan dan liputan berkaitan perbahasan di Dewan Rakyat dan juga di Dewan Undangan Negeri seterusnya digunakan di luar.