HEBRON - Seorang kanak-kanak lelaki Palestin berusia 11 tahun ditembak mati tentera rejim Israel di selatan Tebing Barat hari ini, demikian menurut pasukan perubatan Palestin.

“Mohammed Khalil al-Anati, 11, ditembak mati di kem pelarian Al-Fawwar,” kata seorang pegawai perubatan.

Kem berkenaan terletak di barat daya Hebron. Menurut saksi, kanak-kanak terbabit ditembak oleh tentera Israel.

Ia berlaku susulan pertempuran dua hari berturut-turut antara tentera Israel dan pejuang Palestin terhadap serangan berterusan Israel di Semenanjung Gaza.

Semalam, 15 warga Palestin cedera di Hebron apabila anggota tentera melepaskan tembakan gas pemedih mata, bom tangan, tembakan peluru getah dan hidup selepas upacara pengebumian seorang lelaki warga Palestin yang ditembak mati anggota tentera Israel dalam tunjuk perasaan di Gaza, kelmarin. - AFP