NEW YORK – Tunang pelakon George Clooney yang juga seorang peguam, Amal Alamuddin, 36, menolak tawaran Pertubuhan Bangsa-bangsa Bersatu (PBB) untuk menyertai tiga pakar menyiasat aspek pencabulan dan pelanggaran hak asasi manusia dalam perang di Gaza.

Amal, yang berketurunan Lubnan itu menolak tawaran berkenaan hanya beberapa jam selepas PBB membuat tawaran itu semalam.

Dia menggunakan alasan mempunyai komitmen lain untuk menolak penglibatan dalam siasatan tersebut.

Amal bertunang dengan Clooney sejak April lalu. Setakat ini tunangnya, Clooney tidak memberikan sebarang maklum balas mengenai keadaan di Gaza dan dilihat bersikap mendiamkan diri.

Ia berbeza dengan beberapa pelakon Hollywood berprofil tinggi yang lain termasuk  Penelope Cruz dan Javier Bardem yang dengan tegas menyatakan bantahan mereka terhadap serangan Israel di Gaza.

Cruz dan Bardem merupakan antara kumpulan yang menulis surat terbuka kepada sebuah akhbar di Sepanyol agar Eropah mengutuk pengeboman Israel terhadap wilayah Palestin.

Mereka juga menyifatkan apa yang berlaku di Palestin sebagai pembunuhan beramai-ramai.

Susulan kelantangannya itu, seorang penerbit filem yang pernah bekerja bersama Cruz, enggan mengambilnya berlakon lagi.

Dalam pada itu, pasukan pakar PBB tersebut akan turut dianggotai profesor undang-undang antarabangsa Kanada, William Schabas yang dipilih sebagai ketua pasukan itu bersama pakar hak asasi manusia dari Senegal, Doudou Diene.

Pasukan itu akan menyiasat semua aspek perlanggaran hak asasi manusia melibatkan operasi ketenteraan Israe; sejak 13 Jun lalu.

Perang selama sebulan di Gaza menyebabkan 1,938 penduduk Palestin dan 67 penduduk Israel maut.

Israel didakwa menyerang rumah, hospital, premis PBB dan satu-satunya stesen pembekal kuasa di Gaza.