JOHOR BAHRU - Polis menahan seorang lelaki dan dua wanita dipercayai terlibat dengan enam kes samun di sekitar bandar raya ini di kawasan letak kenderaan sebuah hotel di Taman Century, di sini, empat hari lepas.

Ketua Polis Johor, Datuk Mohd Mokhtar Mohd Shariff, berkata ketiga-tiga mereka berumur 18 hingga 33 tahun itu ditahan pada jam 4.30 pagi oleh anggota polis yang melakukan rondaan cegah jenayah di kawasan berkenaan.

"Anggota polis bertindak menahan mereka selepas seorang daripadanya melawan dan cuba merampas senjata api milik polis ketika mahu diperiksa. Ketiga-tiga mereka sebelum itu dilihat dalam keadaan mencurigakan di dalam sebuah kereta di tempat letak kenderaan terbabit," katanya kepada pemberita di Ibu Pejabat Polis Kontinjen Johor, di sini, hari ini.

Mohd Mokhtar berkata, hasil penahanan mereka, polis merampas sebuah kereta jenis Toyota yang dilaporkan dicuri, sebilah pisau, sebatang besi yang ditajamkan, spanar, pengikir besi, kuku kambing, dua biji pil ecstasy dan sepaket dadah disyaki syabu.

Beliau berkata, siasatan mendapati seorang daripada mereka mempunyai empat rekod jenayah dan hasil ujian air kencing mendapati semua mereka positif methamphetamine. Semua mereka kini direman untuk siasatan.

Dalam perkembangan lain, Mohd Mokhtar berkata pihaknya menahan 99 lelaki dan dua wanita yang disyaki terlibat sebagai ejen atau bookie menerusi Operasi Soga bagi membanteras kegiatan pertaruhan bola sepak Piala Dunia 2014 dari 13 Jun hingga 15 Julai lepas.

Beliau berkata, semua mereka yang berumur 20 hingga 60 tahun itu merupakan antara 1,147 individu yang diperiksa menerusi 435 serbuan yang dilakukan di seluruh negeri.

"Jumlah nilai pertaruhan daripada sindiket yang ditumpaskan adalah sebanyak RM5.3 juta dan polis turut merampas wang tunai berjumlah RM180,999, Singapura S$11,598, rekod pertaruhan, 91 telefon bimbit dan 38 komputer berserta tablet," katanya. - BERNAMA