New York – Lelaki paling tua di dunia, Alexander Imich, meninggal dunia semalam pada usia 111 tahun.

Dia yang dilahirkan di Poland pada 4 Februari 1903, sebelum ini dijaga oleh rakan-rakannya Michael Mannion dan Trish Corbett.

Irmich menerima anugerah lelaki paling tua oleh Guinness World Record selepas penyandang gelaran berkenaan, Arturo Licata dari Itali meninggal dunia pada usia 112 tahun.

Semasa hayatnya, Imich berkata, umur panjang itu disumbangkan oleh gen keluarga. Selain itu, faktor ketiadaan anak sepanjang perkahwinan dengan isterinya, tidak mengambil alkohol serta kerap bersukan juga dikatakan penyumbang umurnya yang panjang.

``Bapa saya hidup hingga usia 90-an, jadi saya mendapat gen yang baik dan saya juga mengamalkan kehidupan saya sihat,’’ katanya ketika ditemubual baru-baru ini.

Imich pernah mendapat pendidikan dalam bidang kimia dan dia berhijrah ke Amerika Syarikat pada 1951 bersama isterinya Wela. Mereka menetap di Connecticut, sebelum berpindah ke New York. Isterinya meninggal dunia pada 1986.

Meskipun Imich dinobatkan sebagai lelaki paling tua di dunia namun terdapat 66 wanita lain di dunia ini yang lebih tua daripadanya dengan wanita paling tua adalah Misao Okawa, yang berusia 116 tahun.