MIRI - Polis merampas 37,000 liter minyak diesel bersubsidi bernilai RM103,600 yang dipercayai diperoleh dan disimpan untuk tujuan penyelewengan selepas menyerbu sebuah stor di Kawasan Perindustrian Piasau, di sini hari ini.

Dalam serbuan pukul 8.30 pagi itu, polis turut menahan penjaga stor berkenaan iaitu seorang lelaki tempatan berusia 40-an.

Timbalan Ketua Polis Daerah Miri, Supt Stanley Jonathan Ringgit berkata serbuan dilakukan oleh pasukan polis marin wilayah 5 Miri yang diketuai
Inspektor Dunsmore Intih selepas menerima maklumat awam.

Beliau berkata siasatan awal mendapati stor berkenaan menerima bekalan daripada anggota sindiket yang menggunakan kenderaan yang diubah suai untuk membeli minyak diesel dengan kuantiti yang banyak di stesen-stesen minyak berhampiran.

Stanley berkata sindiket tersebut kemudian menjual bekalan minyak diesel kepada industri dengan harga lebih murah berbanding harga industri bagi mengaut keuntungan.

Beliau berkata kes itu dirujuk kepada Pejabat Perdagangan Dalam Negeri, Koperasi dan Kepenggunaan negeri (KPDNKK) untuk disiasat mengikut Seksyen 21, Akta Kawalan Bekalan 1961 kerana memiliki barangan kawalan tanpa dokumen sah daripada KPDNKK.

Dalam kes lain, Stanley berkata seorang wanita berusia 28 tahun kerugian mata wang Brunei BND$40,000 (RM104,674) apabila begnya diragut di hadapan sebuah bank di kawasan berhampiran Pasar Tamu Kedayan di sini, semalam.

Beliau berkata mangsa yang baru keluar daripada bank tersebut diragut oleh individu yang menaiki motosikal.

"Oleh kerana sewaktu kejadian tiada kamera litar tertutup beroperasi di kawasan berkenaan kita minta saksi kejadian untuk tampil membantu polis
menyelesaikan kes ini," katanya.

Beliau menasihatkan individu yang mahu mengeluarkan wang di kaunter bank atau mesin pengeluar wang (ATM) supaya tidak melakukan secara berseorangan dan membawa teman bagi mengurangkan risiko dirompak atau diragut.

"Dalam musim perayaan ini secara sedar atau tidak pergerakan kita sebenarnya diawasi oleh individu tidak bertanggungjawab yang ingin mengaut keuntungan segera," katanya. - BERNAMA