JOHOR BHARU - Dua lelaki dihadapkan ke Mahkamah Majistret di sini hari ini atas pertuduhan membunuh seorang pemilik kilang plastik di Jalan Skudai-Danga Bay dekat sini, pada 4 Julai lalu.

Tertuduh, Izwanuddin Kassim, 34, dan warga Singapura, Noriskandar Zainal Yahya, 37, yang tidak diwakili peguam mengangguk faham apabila pertuduhan membunuh mangsa, Yong Boon Cheong, 54, dibacakan kepada mereka.

Tiada pengakuan direkodkan daripada mereka.

Mereka didakwa mengikut Seksyen 302 Kanun Keseksaan yang dibaca bersama Seksyen 34 kanun yang sama yang memperuntukkan hukuman gantung sampai mati jika sabit kesalahan.

Majistret Mohd Azlan Shah Mohd Alias kemudian menetapkan 2 Sept ini untuk sebutan semula kes bagi menunggu laporan forensik.

Pendakwaan dilakukan Timbalan Pendakwa Raya Noor Farhana Adham. - BERNAMA