<strong>Oleh Yong Soo Heong</strong>

PUTRAJAYA -- Pada 1 Syawal, sudah menjadi kebiasaan
melihat sebilangan besar rakyat daripada pelbagai kaum membanjiri Seri Perdana,
kediaman rasmi Perdana Menteri, bagi sambutan Rumah Terbuka Hari Raya
Aidilfitri.

Jumlah pelawat kadang-kala mencecah lebih 100,000 orang pada satu-satu masa.

Walaupun cuaca panas dan jaraknya kira-kira 35 km dari pusat bandar raya, orang
ramai yang biasanya membanjiri Seri Perdana nampaknya tidak kisah.

Lagipun, bagi pelawat termasuk anggota pembangkang dan rakyat biasa, inilah
peluang keemasan untuk mereka untuk bersalaman dan mengucapkan Selamat Hari Raya
kepada Perdana Menteri dan menteri-menteri kabinet yang lain secara bersemuka.

Namun tahun ini, tiada kemeriahan kecuali bagi sekumpulan kecil individu
yang diundang khas bagi pertemuan tertutup di kediaman rasmi itu. Mereka
termasuk sanak-saudara yang kehilangan orang tersayang dalam insiden MH370 dan
MH17.

Walaupun ramai yang bersedih bahawa tradisi Rumah Terbuka Aidilfitri
dibatalkan bagi menghormati mangsa yang terkorban dalam tragedi MH370 dan
insiden MH17, mereka secara umum bersetuju bahawa pembatalan rumah terbuka
besar-besaran di Seri Perdana adalah amat sesuai.

Selain majlis di Seri Perdana, Pejabat Perdana Menteri juga mengumumkan
pembatalan Rumah Terbuka Aidilfitri Malaysia 2014 anjuran Kementerian
Pelancongan dan Kebudayaan di Rembau, Negeri Sembilan pada 17 Ogos.

Bagaimanapun, sesetengah orang langsung tidak tahu tentang pengumuman
pembatalan majlis itu dan masih berbaris di Seri Perdana pagi tadi, menurut
beberapa orang saksi.

Tan Sri Robert Phang, Pengerusi Yayasan Kebajikan Sosial berkata pembatalan
majlis rumah terbuka menunjukkan bahawa Perdana Menteri Datuk Seri Najib Tun
Razak prihatin terhadap perasaan sebilangan besar rakyat.

Beliau menyifatkan perdana menteri sebagai seorang yang amat bersimpati dan
memahami perasaan anggota keluarga yang masih berdukacita atas kehilangan orang
tersayang.

<strong>"Anda benar-benar seorang pemimpin yang amat memahami, bertimbang rasa,</strong>
<strong>penyayang dan mesra yang sentiasa menawan hati rakyat. Keputusan yang amat tepat</strong>
<strong>pada masanya dan dihargai," kata Phang dalam surat kepada perdana menteri</strong>
<strong>meminta beliau mengadakan sambutan hanya secara kecil-kecilan dan kerajaan</strong>
<strong>berbuat demikian.</strong>

"Pengulas yang kerap-kali membuat komentari mengenai perkembangan semasa,
Rueben Dudley dari Petaling Jaya berkata, 2014 tercatat sebagai tahun yang
malang bagi Malaysia dan dua tragedi yang menimpa Malaysia Airlines telah
memberi alasan kepada rakyat Malaysia "untuk melupakan perayaan yang biasanya
disambut untuk berkongsi kesedihan orang lain yang berkabung."

"Itu bukan untuk mengetepikan kesucian dan kepentingan adat dan amalan
mana-mana perayaan. Tetapi, ia adalah sebagai menghormati mereka yang terkorban
dan kehilangan orang tersayang," kata beliau.

Menteri Komunikasi dan Multimedia Datuk Seri Ahmad Shabery Cheek berkata
adalah tidak sesuai untuk rakyat Malaysia berada dalam suasana riang seperti
masa lalu ketika mayat mangsa tragedi MH17 masih disiasat.

"Kami hendak memberitahu dunia bahawa rakyat Malaysia bersatu dan bersama
dalam menghadapi saat-saat kesedihan akibat kehilangan orang tersayang," kata
beliau dan menambah umat Islam yang akan menyambut Aidilfitri selepas sebulan
berpuasa hendaklah menyambutnya secara sederhana ekoran keadaan.

Apa yang Malaysia lakukan hari ini sudah tentu memberikan kesan positif
kepada kehidupan mereka yang terjejas akibat tragedi MH17 dan MH370. Syabas
Malaysia! -- BERNAMA