<strong>HARI</strong> ke-10 temasya Sukan Malaysia (Sukma) ke-17 di sini menyaksikan kontinjen Wilayah Persekutuan terus berada di kedudukan teratas pungutan pingat setakat ini.

Walaupun sekadar mengutip satu pingat emas, empat perak dan dua gangsa hari ini, Wilayah Persekutuan kekal di puncak kedudukan pingat dengan 48 emas, 33 perak dan 44 gangsa.

Saingan terdekat mereka, juara keseluruhan empat kali, Terengganu, mengekori dengan perbezaan tujuh pingat selepas mengumpul 41 emas, 45 perak dan 24 gangsa.

Kontinjen Sarawak pula terus mengejar kedudukan pendahulu dengan 36 emas, 26 perak dan 30 gangsa.

Pada hari ke-10 temasya Sukma Perlis berlangsung, hanya satu rekod Sukma diperbaharui menerusi acara memanah Compound berpasukan Lelaki, yang berlangsung di Politeknik Tuanku Syed Sirajuddin, Pauh.

Trio Sabah yang terdiri daripada Wong Co Wan, Mecedger Sage Edie dan John Reginald yang mengumpul 224 mata berjaya mengatasi rekod Sukma yang dipegang trio Sarawak iaitu 215 mata pada edisi Sukma Pahang 2012.

Sebanyak 59 pingat emas, sembilan daripadanya melalui acara tinju, ditawarkan esok.

Kebanyakan acara temasya Sukma Perlis menutup tirai masing-masing esok. - BERNAMA