<p style="text-align: justify;">Satu majlis perkahwinan di India bertukar tragedi berdarah apabila pengantin perempuan ditembak mati oleh sepupunya sendiri kerana didakwa ‘curang’.</p>
<p style="text-align: justify;">Ketika kejadian Dr Jaishri Namdeo, 29 sedang berdiri bersama suaminya di atas pentas dalam majlis perkahwinan yang dilangsungkan di bandar Bhopal sebelum Anurag Singh menyerbu naik dan melepaskan tembakan rambang.</p>
<p style="text-align: justify;">Anurag - pernah menjalin hubungan dengan Jaishri - hadir ke majlis itu dengan menyamar sebagai jurugambar.</p>
<p style="text-align: justify;">Dia kemudian cuba membunuh diri namun gagal selepas ditarik tetamu yang berada berhampiran dan membolehkan orang ramai menangkapnya.</p>
<p style="text-align: justify;">Tetamu merampas pistol yang dipegang Anurag dan membelasahnya sementara menunggu polis tiba.</p>
<p style="text-align: justify;">Jaishri - seorang doktor kanak-kanak - mati di hospital akibat cedera terkena tembakan di leher.</p>
<p style="text-align: justify;">Suaminya, Rohit Namdeo yang bertugas sebagai pakar bedah bagaimanapun terselamat dalam serangan itu.</p>
<p style="text-align: justify;">Ratusan tetamu dan ibu bapa mereka pergi ke hospital untuk mendapatkan berita mengenai keadaan pasangan pengantin baru berkenaan.</p>
<p style="text-align: justify;">Namun harapan mereka musnah apabila mengetahui Jaishri tidak dapat diselamatkan.</p>
<p style="text-align: justify;">Anurag ditahan sementara siasatan bagi mengenalpasti motif sebenar serangannya dijalankan.</p>