<p style="text-align: justify;">KUALA LUMPUR - Penolong Setiausaha 1 Dewan Pemuda Pas Pusat (DPPM), Khairul Fahmi Mat Som yang dikecam hebat ramai pihak sejak beberapa hari lalu menafikan beliau menghina Nabi Muhammad SAW menerusi laman Twitternya baru-baru ini.</p>
<p style="text-align: justify;">Beliau mendakwa kenyataannya itu sebenarnya telah ditafsirkan secara salah oleh akhbar Utusan Malaysia hingga menyebabkan orang ramai salah sangka kenyataan itu sebagai mengaitkan Nabi Muhammad SAW dengan video seks.</p>
<p style="text-align: justify;">"Saya menegaskan bahawa saya tidak menghina Nabi Muhammad SAW. Tweet saya telah ditafsirkan secara salah. Apa yang menjadi fokus sebenarnya dalam tweet saya adalah UMNO dan Barisan Nasional (BN).</p>
<p style="text-align: justify;">"Saya juga ingin menegaskan UMNO dan BN bersedia melakukan apa jua termasuk yang tidak terjangkau oleh akal pemikiran kita. Video seks dan cerita skandal pimpinan pakatan merupakan modal terkini mereka," dakwanya melalui satu kenyataan media hari ini.

Sehubungan itu Khairul Fahmi mendakwa kenyataan beliau itu sebenarnya mahu memberi peringatan kepada rakyat Malaysia supaya menjauhi politik fitnah yang menjadi senjata membunuh musuh politik.</p>
<p style="text-align: justify;">Media semalam melaporkan Naib Presiden UMNO, Datuk Seri Dr. Ahmad Zahid Hamidi menganggap tindakan Khairul Fahmi sangat biadab apabila membuat kenyataan mengaitkan video seks, Nabi Muhammad SAW dan UMNO menerusi laman Twitter baru-baru ini.</p>
<p style="text-align: justify;">Ahmad Zahid juga menganggap perbuatan itu memperlihatkan kecetekan ilmu agama pemimpin muda berkenaan yang kononnya pemimpin kepada sebuah parti berasaskan Islam.</p>
<p style="text-align: justify;">"Menjadikan Nabi Muhammad sebagai contoh, apatah lagi contoh yang buruk, memperlihatkan kecetekan ilmu agama pemimpin muda parti yang kononnya berasaskan Islam itu," kata beliau.</p>
<p style="text-align: justify;">Penolong Setiausaha 1 DPPM itu menerusi akaun Twitter@fahmipkg menyebut: "Kalau Nabi Muhammad SAW masih hidup sekarang ini, mungkin video seks Baginda pun UMNO akan keluarkan...jahanam UMNO. - mynewshub.my</p>
<p style="text-align: justify;"></p>