PONTIAN – Pasukan Polis Marin (PPM) Wilayah Dua menahan 16 Pendatang Asing Tanpa Izin (Pati) warga Indonesia ketika cuba keluar daripada negara ini secara haram dalam Ops Cantas Khas petang semalam.

Komandernya, Asisten Komisioner Paul Khiu Khoon Chiang berkata, turut ditangkap dalam operasi di kedudukan 4.5 batu nautika daripada Pantai Pontian semalam adalah tekong bot yang membawa mereka.

"Kesemua Pati terdiri daripada sembilan lelaki, enam perempuan dan seorang bayi perempuan berusia di antara 50 hari hingga 60 tahun itu ditemui bersembunyi di bawah jaring bot berkenaan," katanya di dalam satu kenyataan hari ini.

Beliau, tekong bot itu yang berusia 30 tahun akan disiasat di bawah Seksyen 26A Akta Antipemerdangan Orang dan Antipenyeludupuan Migran 2007 kerana kesalahan menyeludup pendatang asing tanpa izin.

Manakala bagi Pati terbabit pula katanya, mereka disiasat di bawah Akta Imigresen 1959/63 diatas kesalahan keluar melalui laluan tidak diwartakan, tinggal melebihi tempoh masa dan tidak mempunyai dokumen perjalanan sah.

Kesemua tahanan dibawa ke Ibu Pejabat Polis Pontian untuk siasatan lanjut, katanya. - BERNAMA