KOTA BAHARU - Rakyat perlu bersama pemimpin negara dan bersatu hati dalam menangani tragedi pesawat Malaysia Airlines (MAS) MH17 yang terhempas di Ukraine.

Ketua Puteri Umno Mas Ermieyati Samsudin berkata tindakan pihak yang hanya pandai mengkritik lebih membawa kepada kekusutan dan keresahan terutama kepada keluarga mangsa.

"Kita perlu jadi rakyat yang bertanggungjawab dan bukan hanya pandai mengkritik dan membuat spekulasi kononnya kita lebih pandai dan baik dalam menangani tragedi berkenaan.

"Ini masanya kita bersatu hati dan memberi sokongan kepada pimpinan negara dalam menghadapi situasi sukar seperti ini," katanya kepada pemberita. - BERNAMA