KUALA LUMPUR - MCA berjanji akan berusaha untuk memastikan parti itu membantu Perdana Menteri Datuk Seri Najib Tun Razak melaksanakan transformasi negara susulan pelantikan mereka ke Kabinet hari ini .

Presidennya Datuk Seri Liow Tiong Lai berkata beliau dan pemimpin-pemimpin MCA akan bekerja dengan lebih gigih untuk memastikan matlamat itu dicapai dan dilaksanakan dengan baik.

"MCA akan berusaha dengan sebaik mungkin...kami menghargainya dan akan menggandakan usaha untuk memastikan kami dapat melaksanakan tanggungjawab ini.

"Perdana Menteri ingin melihat MCA mewakili kaum Cina dalam Kabinet untuk memastikan kerajaan dapat terus memastikan perpaduan, keharmonian dan pembangunan yang berterusan di negara kita," katanya pada sidang media di ibu pejabat MCA di sini, hari ini.

Liow juga berkata pelantikan anggota MCA dalam Kabinet mampu mengukuhkan lagi kekuatan parti itu.

"MCA akan terus berusaha gigih pada masa depan, sambil kami melakukan transformasi dalam parti. Kami juga yakin dapat mengukuhkan parti dalam masa terdekat.

"Kepimpinan baharu MCA sememangnya mahu mentrasnformasi parti secepat mungkin," kata Liow.

Beliau berkata sekembalinya MCA dalam Kabinet, beliau yakin kaum Cina akan melihat Barisan Nasional (BN) sebagai parti yang mengutamakan nilai perpaduan pelbagai kaum.

"Saya yakin MCA boleh memainkan peranan penting dari segi mewakili kaum Cina dalam melaksanakan perancangan terbaik untuk negara kerana kita lihat negara kita, sebuah negara berbilang-bilang kaum. Kita memerlukan perwakilan dari setiap kaum untuk menambah baik dasar dan polisi negara kita," katanya.

Liow berkata pelantikannya sebagai Menteri Pengangkutan merupakan pengalaman baharu baginya.