PETALING JAYA - Tan Sri Muhyiddin Yassin hari ini melancarkan kad pengenalan  bagi pelajar antarabangsa bertujuan untuk menambah baik pengurusan pelajar asing di Malaysia khususnya soal keselamatan.

I-Card akan dikeluarkan oleh Jabatan Imigresen dari 1 Julai, kata Timbalan Perdana Menteri pada majlis di sini hari ini.

Muhyiddin, yang juga Menteri Pendidikan berkata kad itu juga akan digunakan sebagai dokumen perjalanan sah bagi pelajar antarabangsa di Semenanjung Malaysia.

"Ini mencerminkan sikap responsif kerajaan terhadap keperluan dan kebajikan pelajar," katanya.

Selain foto, kad itu akan mengandungi butiran setiap pelajar termasuk nombor pasport serta maklumat institusi pengajian tinggi mereka.

Turut hadir Menteri Dalam Negeri Datuk Seri Dr Ahmad Zahid Hamidi, Menteri Pendidikan Kedua Datuk Seri Idris Jusoh dan Ketua Polis Negara Tan Sri Khalid Abu Bakar.

Dalam sidang media kemudiannya, Muhyiddin menjelaskan tempoh sah laku kad yang mengandungi tandatangan Ketua Polis Negara dan Ketua Pengarah Imigresen itu tertakluk kepada tempoh pengajian pelajar berkenaan, namun boleh disambung jika mereka melanjutkan pelajaran ke peringkat lebih tinggi.

Beliau berkata penggunaan kad itu akan diperluaskan dalam masa terdekat ke Sabah dan Sarawak bagi menyeragamkan maklumat berkenaan pelajar asing di seluruh negara.

"Kad ini belum dapat digunakan di Sabah dan Sarawak kerana peraturan imigresen bagi kedua-dua negeri itu adalah berbeza," jelasnya.

Kata Muhyiddin, dengan membawa I-Card ini, pelajar tidak perlu lagi membawa pasport masing-masing.

Beliau turut berharap tempoh penyediaan kad itu yang diuruskan sepenuhnya oleh institusi pengajian masing-masing dapat dipendekkan sepertimana tempoh sehari siap bagi permohonan pasport antarabangsa ketika ini.

Dalam ucapannya, Muhyiddin menyentuh tentang keperluan untuk memastikan warga asing yang datang untuk melanjutkan pelajaran di Malaysia adalah tulen dan berkaliber tinggi.

Beliau juga berkata institusi pengajian tinggi perlu secara berterusan menilai daya maju model perniagaan mereka untuk memenuhi keperluan masa depan. - BERNAMA