Baru-baru ini, jika anda sedar ada pihak yang menyebarkan gambar seorang lelaki yang dikatakan seorang Orang Kena Tuduh (OKT) atau nama lainnya seorang tahanan di lokap yang berjaya melepaskan diri di Ampang Jaya.

Sekeping gambar berkenaan disebarkan melalui laman sosial termasuk melalui aplikasi bual Whatsapp dengan kata-kata supaya orang ramai berhati-hati kerana suspek dikatakan terlibat dalam kes rogol dan samun.

Semalam, polis bertindak menahan seorang lelaki berusia 23 tahun bagi membantu siasatan kes penyebaran gambar yang tidak bertanggungjawab itu, menurut kemaskini laman Facebook Polis Selangor.

Suspek ditahan di sebuah rumah di Taman Setiawangsa, Kuala Lumpur dan polis turut merampas sebuah komputer riba dan telefon bimbit dipercayai digunakan untuk melakukan kesalahan itu.

Lelaki tersebut kini ditahan reman bagi membantu siasatan dan kes disiasat dibawah Seksyen 233 Akta Multimedia dan Komunikasi 1998 kerana penggunaan tidak wajar dalam kemudahan rangkaian. - <strong>MYNEWSHUB.MY</strong>