GEORGE TOWN, Universiti Sains Malaysia (USM) hari ini menandatangani memorandum perjanjian (MoA) dengan Pusat Penyelidikan Kejuruteraan, Sains dan Teknologi (CREST) dan memorandum persefahaman (MoU) dengan Majlis Amanah Rakyat (Mara).

Naib Canselor USM Prof Datuk Omar Osman berkata tujuan MoA dan MoU itu adalah untuk memanfaatkan kepakaran dalam bidang kejuruteraan dan teknologi USM selain mengembangkan budaya keusahawanan.
	
"Kerjasama USM dan Mara bukanlah baharu malah Mara banyak membantu USM dalam penawaran program Sains Perubatan di India. Yang terkini USM dan Mara terlibat dalam usaha mengembangkan budaya keusahawanan termasuk memberikan dana bantuan.
	
"USM juga terlibat dalam CREST yang memanfaatkan kepakaran dalam bidang kejuruteraan dan teknologi bagi menyediakan 'matching grant' industri melalui kolaborasi bersama-sama pelbagai industri dan syarikat yang terdapat di Pulau
Pinang," katanya ketika berucap pada majlis menandatangani kedua-dua memorandum itu, di sini hari ini.
	
MoA dan MoU itu ditandatangani oleh Omar mewakili USM dan Ketua Pegawai Eksekutif Crest Jaffri Ibrahim serta Timbalan Ketua Pengarah (Usahawan) Mara Salmah Hayati Ghazali.
	
Majlis disaksikan oleh Menteri Pendidikan II Datuk Seri Idris Jusoh. Omar berkata USM akan terus menerokai peluang-peluang kerjasama dengan pelbagai industri bagi memastikan kelangsungan dalam melahirkan graduan yang
berkualiti dan inovatif.
	
Sementara itu, Idris berkata universiti tidak seharusnya terasing daripada masyarakat dan industri sebaliknya perlu berubah mengikut peredaran masa. Beliau berkata hubungan antara universiti dan masyarakat serta industri
diibaratkan sebagai 'isi dengan kuku' dan perlu bergerak seiring.   
	
"Universiti tidak boleh lagi berada dalam satu keadaan yang tersisih daripada masyarakat dan kampus kita pun masih lagi tidak terbuka. Kalau kita lihat di luar negara kita tidak lihat universitinya terasing daripada masyarakat.
	
"Kita perlu mereka bentuk semula pengajian tinggi. Mereka bentuk itu bermakna kolaborasi dengan industri sepatutnya tanpa sekatan...tidak perlu MoU, sebab kalian adalah satu. Jangan terpisah lagi," katanya. - BERNAMA
	