KUCHING - Jururawat perlu memiliki kemahiran dalam mengenal pasti bentuk penjagaan yang perlu diberi kepada seseorang pesakit untuk menambah baik perkhidmatan mereka, kata Menteri Kebajikan, Wanita dan Pembangunan Keluarga Datuk Fatimah Abdullah.

Beliau berkata jururawat juga perlu prihatin terhadap perubahan yang perlu dilakukan terhadap amalan kejururawatan sedia ada.

"Pendidikan kejururawatan berasaskan bukti selalunya menawarkan rangka kerja yang boleh menyokong, memudahkan dan memupuk pendekatan bersifat persoalan terhadap perkhidmatan kejururawatan melalui penggunaan bukti empirik dalam membuat keputusan berkaitan pendidikan dalam bidang kejururawatan," katanya ketika merasmikan Persidangan Kejururawatan Antarabangsa pertama di sini hari ini.

Fatimah berkata melalui pendidikan yang menggunakan bukti dan prosedur terbaharu dan paling canggih, standard amalan boleh ditingkatkan dan dipelihara oleh profesional dalam bidang kesihatan.

Persidangan anjuran Majlis Kejururawatan Institusi Pengajian Tinggi Awam selama empat hari ini menghimpunkan para pakar berpengalaman dalam bidang kejururawatan.

Ia bertujuan membincangkan secara mendalam tentang arah tuju masa depan pendidikan kejururawatan, menyemai minat terhadap penyelidikan dan inovasi dalam kalangan jururawat, meningkatkan penggunaan amalan berasaskan bukti, mewujudkan rangkaian dalam kalangan peserta dan meningkatkan kerjasama antara profesion. - BERNAMA