<strong>Keinginan Menteri Besar Selangor Tan Sri Abdul Khalid Ibrahim untuk bertemu kesemua Exco Kerajaan Negeri itu hari ini tidak kesampaian ekoran Exco dari DAP dan PKR enggan bertemunya.</strong>

Menurut sumber dari pejabat Exco Selangor yang dipetik portal Malaysiakini, mereka hanya akan menemui Abdul Khalid ketika Majlis Mesyuarat Kerajaan Negeri esok.

Sumber itu berkata barisan Exco dari DAP pula kini menunggu arahan parti dan tidak akan bertemu Abdul Khalid yang juga Ahli Dewan Undangan Negeri (ADUN) Pelabuhan Klang secara individu untuk urusan itu.

<strong>"Mereka (exco) akan hadir dalam mesyuarat esok, secara beramai-ramai. Saya diberitahu PKR juga begitu," katanya yang menambah, parti terbabit dijangka akan mengeluarkan kenyataan berhubung isu tersebut hari ini.</strong>

Abdul Khalid semalam berkata akan bertemu dengan barisan Exconya untuk mengetahu siapa yang menyokongnya dan siapa yang tidak.

Beliau turut memberi kata dua kepada barisan Exco tersebut untuk meletak jawatan sekiranya tidak ingin menyertai pasukan beliau.

Katanya, beliau hanya memerlukan empat orang Exco untuk menjalankan pentadbiran.

Barisan Exco sedia ada kini terdiri dari empat orang wakil PAS dan masing-masing tiga orang dari PKR dan DAP. - <strong>MYNEWSHUB.MY</strong>