BANGKOK – Seorang ibu tumpang di Thailand, Pattharamon Janbua, 21, kini terpaksa bergelut mendapatkan wang sebanyak RM80,000 selepas salah seorang bayi kembar yang dilahirkannya untuk pasangan dari Australia menghidap penyakit jantung berlubang.

Pasangan berkenaan hanya mengambil bayi kembar yang sihat iaitu seorang bayi perempuan manakala pasangan kembar berkenaan, iaitu seorang bayi lelaki ditinggalkan dengan Pattharamon kerana dia menghidap sindrom Down.

Bayi lelaki itu kini berada dalam keadaan kritikal.

Pasangan dari Australia itu mengetahui bahawa salah seorang bayi kembar itu menghidap sindrom Down ketika dia berada dalam kandungan pada usia empat bulan.

Mereka kemudiannya meminta Pattharamon menggugurkannya namun Pattharamon enggan berbuat demikian kerana takut dosa.

``Saya ingin mengingatkan wanita Thailand supaya jangan terlibat dalam perniagaan menjadi ibu tumpang ini. Jangan hanya fikirkan wang sahaja, kerana jika sesuatu berlaku kepada bayi itu, mereka akan meninggalkannya begitu sahaja,’’ kata Pattharamon.

Dia menjadi ibu tumpang kerana keluarganya mengalami masalah kewangan dan ia diatur oleh sebuah agensi.

Pasangan dari Australia itu tidak boleh mendapatkan anak lalu mereka mendapatkan khidmat Pattharamon yang berasal dari wilayah Chonburi.