<p style="text-align: left;">KUALA LUMPUR - Angin kencang dan laut bergelora kategori pertama yang kini melanda perairan Kelantan, Terengganu, Pahang dan Johor Timur, Samui, Tioman dan Bunguran dijangka berterusan sehingga Isnin.</p>
<p style="text-align: left;">Menurut kenyataan Jabatan Meteorologi Malaysia pada Ahad, angin dengan kelajuan dari 40 kmsj dan ombak mencapai ketinggian 3.5 meter itu, berbahaya kepada bot-bot kecil, rekreasi laut dan sukan laut.</p>
<p style="text-align: left;">Kenyataan itu juga menyebut angin kencang dan ribut bergelora kategori kedua yang melanda perairan Condore dan Reef North turut dijangka berterusan sehingga Jumaat.</p>
<p style="text-align: left;">Keadaan angin kencang yang bertiup dari 50 kmsj serta ombak setinggi 4.5 meter itu, berbahaya kepada semua aktiviti pantai dan perkapalan termasuk pekerja di pelantar minyak.</p>
<p style="text-align: left;">Aktiviti ribut petir yang berlaku di kawasan perairan Selangor, Johor Timur, Pahang, Sarawak, Wilayah Persekutuan Labuan, Sabah (Pantai Barat)dan Bunguran juga dijangka berterusan sehingga lewat malam ini.</p>
<p style="text-align: left;">Keadaan itu boleh menyebabkan angin kencang sehingga 50 kmsj dan laut bergelora dengan ombak mencapai ketinggian 3.5 meter dan berbahaya kepada bot-bot kecil. - BERNAMA</p>