<p style="text-align: justify;">KUALA LUMPUR - Pemuda PAS Pusat senada dengan Perdana Menteri, Datuk Seri Najib Razak mengutuk jenayah yang dilakukan ke atas dua rahib di Seremban, Negeri Sembilan semalam.</p>
<p style="text-align: justify;">Setiausaha Pemuda PAS Pusat, Mohd. Nasaie Ismail berkata, pihaknya turut berasa simpati ke atas dua rahib tersebut, Julianna Lim, 69, dan Mary-Rose, 80, disamun di depan pintu masuk Gereja Visitation.</p>
<p style="text-align: justify;">"Pemuda PAS menyifatkan kejadian itu sebagai perlakuan jenayah kejam dan mereka yang melakukannya sebagai tidak berperikemanusiaan kerana melakukan jenayah terhadap dua warga emas serta mencederakan mereka.</p>
<p style="text-align: justify;">"Salah seorang birawati terbabit, sister Julianna mengalami kecederaan teruk di otak yang tidak dapat dipulihkan. Masyarakat Malaysia tidak boleh menerima kejadian seperti ini," katanya melalui satu kenyataan media hari ini.</p>
<p style="text-align: justify;">Mohd. Nasaie berkata, insiden memukul, mencederakan dan menyamun warga emas apatah lagi golongan rahib adalah sesuatu yang amat bercanggah dengan ajaran mana-mana agama.</p>
<p style="text-align: justify;">Belau bagaimanapun berharap kejadian itu bukan bermotif dendam, sentimen kebencian perkauman atau keagamaan.</p>
<p style="text-align: justify;">Justeru, beliau meminta polis melakukan siasatan menyeluruh dan membawa penjenayah terbabit ke muka pengadilan dengan segera.</p>
<p style="text-align: justify;">Beliau turut meminta aspek keselamatan di kawasan gereja tersebut dipertingkat dan dipantau supaya supaya setiap petugasnya mendapat perlindungan.</p>
<p style="text-align: justify;">Ketua Polis Negeri Sembilan, Datuk Osman Salleh bagaimanapun mengesahkan jenayah bukan berpunca daripada kebencian tetapi kerana samun.</p>
<p style="text-align: justify;">Julianna yang cedera ringan di kepala dan muka masih bergantung kepada alat pernafasan di Hospital Tuanku Ja’afar, Seremban dan masih belum sedarkan diri sementara Mary-Rose telah sedar. - mynewshub.my</p>