KUALA LUMPUR - Kesultanan Johor tidak pernah membazirkan wang rakyat seperti didakwa sesetengah pihak, tegas Tunku Mahkota Johor, Tunku Ismail Sultan Ibrahim.

Baginda sebaliknya menjelaskan, semua perbelanjaan Kesultanan Johor sejak tahun 1899 adalah hasil daripada pendapatan peniagaan estet getah dan kelapa sawit yang dikendalikan melalui syarikat Mados.

Malah, titah baginda, semua gaji yang diperuntukkan oleh kerajaan kepada Kesultanan Johor disalurkan kepada Yayasan Iskandar yang digunakan untuk kepentingan rakyat negeri itu.

"Kesultanan Johor pada tahun 1899 menolak gaji sebagai Sultan yang diperuntukkan oleh kerajaan negeri. Semua dana (gaji) tersebut disalurkan kepada tabung yayasan yang sekarang ini dikenali sebagai Yayasan Iskandar.

"Almarhum Sultan Ibrahim Abu Bakar pada waktu itu bertitah "sebagai Raja dalam negeri ini, aku tak patut ambil duit rakyat aku". Yayasan Iskandar digunakan untuk pembiayaan haji, menaik taraf kemudahan sekolah agama dan lain-lain lagi," titah baginda dalam satu kenyataan hari ini.

Justeru, Tunku Ismail meminta segelintir pengguna media sosial yang mendakwa bot laju milik baginda seperti yang disiarkan melalui laman Facebook Johor Southern Tigers merupakan satu pembaziran wang rakyat supaya membuat kajian terlebih dahulu sebelum membuat tohmahan seperti itu.

Ia kerana, tegas baginda, semua elaun yang diperuntukkan oleh kerajaan Johor kepadanya sejak menjadi Raja Muda turut disalurkan kepada Yayasan Iskandar dan segala yang baginda peroleh adalah kurniaan Sultan Johor, Sultan Ibrahim Sultan Iskandar.

Baginda turut menegashkan Johor ditubuhkan pada tahun 1885 beserta kerajaan dan perlembagaan sendiri sebelum wujud kerajaan persekutuan yang mencapai kemerdekaan pada tahun 1957 dan Askar Timbalan Setia Johor (JMF) ditubuhkan pada tahun 1886.

Sehubungan itu, baginda menyifatkan pengguna media sosial terbabit yang turut mempertikaikan kewujudan JMF sebagai golongan bodoh sombong, kurang arif dan tidak boleh diajar.

"Janganlah cemburukan senyuman saya kerana saya telah puas menangis sebelum saya dapat merasainya.Janganlah cemburukan kasih sayang saya kerana saya telah melalui kepahitan untuk membinanya. Janganlah cemburukan kehidupan saya kerana saya telah melalui pelbagai rintangan untuk menghargainya," titah baginda.