KUALA NERANG - Kerajaan Kedah perlu mempercepatkan pembinaan empangan Naok di Jeniang, Sik sebagai persediaan bagi menghadapi kemungkinan fenomena cuaca panas seperti El Nino pada masa akan datang.

Timbalan Menteri Tenaga, Teknologi Hijau dan Air Datuk Seri Mahdzir Khalid berkata empangan untuk kegunaan domestik dan pertanian itu bertujuan menampung empangan sedia ada iaitu Pedu, Beris, Ahning dan Muda.

Katanya air di empangan Naok juga akan disalurkan ke kawasan pertanian berhampiran seperti Pendang dan Yan serta ianya juga akan menjimatkan penggunaan air dari empangan Pedu.

"Dari empangan Naok kita bina Jeniang Transfer dan air ini terus ke Sistem Pengairan Lembaga Kemajuan Pertanian Muda (Mada).

"Ia lebih menjimatkan air dari kawasan takungan kerana ia sampai ke kawasan yang ditetapkan," katanya kepada pemberita ketika meninjau empangan Ahning dekat sini hari ini.

Beliau berkata dengan adanya empangan itu, kerajaan negeri mampu untuk mengatasi masalah bekalan air ketika berlaku musim panas seperti El Nino.

Mahdzir yang juga anggota Parlimen Padang Terap berkata kapasiti air di empangan Ahning, Padang Terap cukup untuk menampung keperluan domestik di wilayah Utara negeri ini dalam tempoh empat bulan sekiranya fenomena El Nino melanda negeri ini pada September atau Oktober ini.

Beliau berkata setakat hari ini paras air di empangan itu berada pada paras 101 meter dengan kapasiti air sebanyak 139 juta padu.

"Kalau air empangan Ahning berada pada tahap kritikal, kita boleh dapatkan sumber air domestik dari empangan Pedu," katanya.

Mahdzir berkata paras air di empangan Pedu setakat ini berada pada paras 85 meter dengan kapasiti 435 juta padu. - BERNAMA