KUALA LUMPUR - PAS Perak seolah-olah mahu bermain politik apabila cuba mencampuri urusan calon Barisan Nasional (BN) di negeri itu pada Pilihan Raya Umum Ke-13 (PRU13).

Ia apabila Koordinator Jawatankuasa Isu dan Strategik Badan Perhubungan PAS Perak, Salman Saleh dalam satu kenyataan medianya hari ini menyentuh mengenai kenyataan yang dibuat oleh bekas Presiden MIC, Datuk Seri S.Samy Vellu.

“Kenyataan bekas Presiden MIC bahawa beliau adalah calon ‘boleh menang’ memberikan isyarat bahawa beliau bersedia dicalonkan semula untuk bertanding di kerusi lamanya iaitu Parlimen Sungai Siput.

“Adakah Pengerusi Barisan Nasional (BN) Perak telah menyenaraikan Samy Vellu sebagai calon. Adakah Presiden MIC bersetuju menetapkan kerusi untuk bekas presidennya  bertanding pada PRU13,” soalnya melalui satu kenyataan media hari ini.

Salman mendakwa, walaupun Samy Vellu tidak merujuk kebenaran bertanding semula daripada BN Perak tetapi ia secara tidak langsung menunjukkan Menteri Besar Perak tidak mampu menyekat tokoh pemimpin MIC itu daripada bertanding.

Mainan politik PAS berhubung isu berkenaan jelas kelihatan apabila mendakwa keengganan BN Perak mencalonkan Samy Vellu menunjukkan BN tidak memerlukannya lagi dan secara tidak langsung tidak mengiktiraf peranan bekas Presiden MIC itu untuk pembangunan kaum India.

Media semalam malaporkan Samy Vellu mengumumkan bahawa beliau seorang "calon boleh menang" sekiranya diletakkan sebagai calon untuk bertanding dalam PRU13.

Samy Vellu dalam sidang media berkata, beliau sedia menjadi calon sekiranya Pengerusi BN, Datuk Seri Najib Tun Razak memutuskan bahawa beliau merupakan calon yang layak untuk mewakili parti itu.