<p style="text-align: left;">KUALA LUMPUR - DAP mendakwa tindakan Jabatan Agama Islam Selangor (JAIS) menyerbu dan merampas sebanyak 351 naskhah Bible versi bahasa Melayu dan bahasa Iban di premis Persatuan Bible Malaysia di Petaling Jaya, Selangor semalam menyalahi undang-undang dan bertentangan dengan Perlembagaan Negara.</p>
<p style="text-align: left;">Penasihat DAP, Lim Kit Siang mendakwa, serbuan dan rampasa tersebut adalah contoh tindakan yang paling teruk, tidak bertanggungjawab serta menunjukkan kebodohan pihak tertentu.</p>
<p style="text-align: left;">"Serbuan itu menyalahi undang-undang dan tidak mengikut perlembagaan oleh pihak berkuasa Islam di agama lain. Ini peristiwa yang akan memburukkan lagi perpecahan dan perbezaan pendapat bukan membina semula perpaduan negara," dakwanya melalui satu kenyataan media hari ini.</p>
<p style="text-align: left;">Media semalam melaporkan JAIS merampas sebanyak 351 naskhah Bible versi bahasa Melayu dan bahasa Iban yang mengandungi kalimah Allah dalam serbuan di premis Persatuan Bible Malaysia di Jalan Gasing kira-kira pukul 2 petang ini.</p>
<p style="text-align: left;">Dalam serbuan tersebut, pasukan penguat kuasa JAIS yang diiringi anggota polis turut menahan dua individu iaitu Presiden Persatuan Bible Malaysia, Lee Min Choon dan pengurus premis itu, Sinclair Wong.</p>
<p style="text-align: left;">Kedua-dua mereka ditahan di bawah Seksyen 9, Enakmen Agama Bukan Islam (Kawalan Perkembangan Di Kalangan Orang Islam) 1988 kerana menerbitkan dengan menulis kalimah Allah untuk kegunaan orang bukan Islam. - mynewshub.my</p>