KUALA LUMPUR - Bank Negara Malaysia (BNM) menempatkan sebanyak 236 mesin deposit duit syiling di lokasi terpilih di seluruh negara bagi memudahkan orang ramai mendepositkan duit syiling.

BNM dalam satu kenyataan media memberitahu, mesin itu ditempatkan di institusi kewangan yang mengambil bahagian dalam proses tersebut, pasar raya besar dan cawangan Tabung Haji.

“Setiap tahun sejumlah besar duit syiling yang dikeluarkan oleh BNM tidak dikembalikan untuk edaran semula. Sehubungan itu, orang ramai digalakkan untuk mengembalikan duit syiling mereka dan pada masa yang sama boleh memperoleh manfaat daripada pertambahan simpanan.

“Mesin deposit duit syiling merupakan mesin duit syiling layan diri berautomasi yang membolehkan pelanggan institusi kewangan yang mengambil bahagian dan Tabung Haji mendepositkan duit syiling mereka tanpa dikenakan sebarang caj,” kata kenyataan itu semalam.

Menurut kenyataan itu, mesin itu di institusi kewangan akan mengkreditkan akaun pendeposit pada hari yang sama untuk duit syiling yang didepositkan sebelum pukul 4 petang dan pada keesokan harinya bagi duit syiling yang didepositkan selepas pukul 4 petang.

Manakala, mesin deposit duit syiling yang ditempatkan di pasar raya besar, pelanggan akan menerima baucar membeli-belah yang sama nilainya dengan jumlah duit syiling yang didepositkan.

“Pelanggan boleh menggunakan baucar ini untuk membayar barangan yang dibeli di kedai-kedai yang mengambil bahagian. Maklumat lanjut boleh diperoleh dengan melayari laman web www.bnm.gov.my atau hubungi institusi kewangan yang mengambil bahagian,” kata kenyataan itu. - mynewshub.my

&nbsp;