Mekah – Harga purata bilik-bilik hotel di sekitar Masjidil Haram kini semakin meningkat dengan harga mencecah RM42,000 menjelang penghujung Ramadan.

Menurut Makkah Daily, kenaikan harga itu susulan peningkatan 25 peratus umat Islam yang mahu mengerjakan umrah pada tahun ini, berbanding tempoh sama tahun lepas.

Malah kekurangan tempat penginapan susulan kerja-kerja penyambungan di situ juga menyebabkan harga bilik hotel meningkat.

Menurut seorang penyelia perkhidmatan umrah dan haji di Riyadh, Muhammad Tariq, disebabkan pertambahan umat Islam ke Mekah pada bulan Ramadan, kos bagi perkhidmatan umrah yang hanya berjumlah RM296, kini meningkat kepada RM1,700 pada 10 malam terakhir Ramadan.

Terdapat kira-kira 450 penyedia perkhidmatan Umrah di Riyadh.

Setakat ini, 6.3 juta visa umrah telah dikeluarkan, dengan menyaksikan pertambahan sebanyak 900,000 orang berbanding tempoh sama tahun lepas.