Los Angeles – Sejak gambarnya tersebar di internet, nasib Jeremy Meeks, 30 yang didakwa dengan 11 tuduhan jenayah termasuk memiliki senjata api kini berubah.

Dengan wajah tampannya itu, Meeks telah menandatangani kontrak modeling bernilai $30,000 dolar dengan Blaze Modelz dan jika semuanya berjalan lancar, dia bakal menjadi model di pentas peragaan.

Dia yang memiliki mata biru itu, kini menjadi pujaan wanita seluruh dunia. Malah syarikat modeling yang berpengkalan di Santa Monica itu mendakwa Meeks bakal memperagakan fesyen jenama terkenal termasuk Versace dan Armani.

Malah tatu di badannya termasuk tatu titisan air di wajahnya itu disifatkan sebagai seksi.

Meeks, yang berasal dari California kini bebas dengan ikat jamin sebanyak $900,000 dan jika disabitkan dengan 11 tuduhan berkenaan, dia bakal dihukum penjara.

Dia mula menjadi bualan ramai selepas menjadi sensasi internet bulan lepas setelah polis memuat naik gambar wajahnya dalam laman facebook balai polis Stockton.

Imej berkenaan kemudiannya berjaya mencuri hati ramai dengan lebih 100,000 orang menekan butang like dan 12,000 lagi berkongsi gambarnya.

Dia yang sudah berkahwin dan mempunyai anak itu ditangkap bulan lalu selepas polis menemui pistol dalam traknya. Sejak sedekad lalu, dia sudah keluar masuk mahkamah atas tuduhan jenayah termasuk memalsukan dokumen dan mencuri.

Kes Meeks akan disebut semula di mahkamah pada 8 Julai ini.