KOTA KINABALU - Bekas timbalan menteri di Jabatan Perdana Menteri Datuk Liew Vui Keong meminta Datuk Teo Chee Kang memberikannya satu salinan surat daripada Pendaftar Pertubuhan (ROS) jika ada, yang menetapkan bahawa Teo adalah presiden Parti Liberal Demokratik (LDP).

Liew berkata setakat ini beliau tidak ada menerima apa-apa daripada ROS berhubung dakwaan Teo yang ROS telah mengiktirafnya sebagai presiden sah LDP.

“Saya hanya dengar dan baca surat khabar yang mendakwa bahawa ROS telah mengisytihar Teo sebagai pemenang dalam pemilihan parti...

“Sekurang-kurangnya saya akan tahu di bawah peruntukan undang-undang mana dalam Akta Pertubuhan 1966 telah diguna oleh ROS untuk mengiktiraf pemilihan parti yang tidak sah," katanya dalam satu kenyataan di sini hari ini.

Liew mengulas kenyataan Teo dalam akhbar tempatan hari ini yang mendakwa bahawa beliau (Teo) diiktiraf oleh ROS sebagai presiden LDP dan meminta Liew menerima keputusan itu.

Tahun lepas Liew berkata beliau telah memberitahu ROS mengenai pemecatan Teo sebagai setiausaha agung LDP dan berikutan itu penggantungan beliau oleh Jawatankuasa Disiplin pada Oktober tahun lepas dan mendakwa bahawa pemecatan dan penggantungan Teo adalah sah di bawah Perlembagaan parti. - BERNAMA