KUALA LUMPUR - Menteri Komunikasi dan Multimedia, Datuk Seri Ahmad Shabery Cheek menyifatkan personaliti televisyen Allahyarham Abdul Jamal Mohamed atau Pak cik Jamal sebagai seorang guru yang berjiwa besar.

Beliau juga menggambarkan Allahyarham sebagai seorang personaliti televisyen lain daripada yang lain.

"Melalui dunia penyiaran beliau mendidik anak bangsanya untuk menjadi bangsa yang besar dan mahu melihat Malaysia sentiasa dihormati," katanya menerusi laman sosial Facebook beliau hari ini.

Ahmad Shabery turut mengucapkan takziah kepada keluarga Allahyarham selain menyampaikan rasa dukacita kerana tidak dapat bersama mereka pada saat ini.

"Semoga Allah meletakkan roh arwah bersama mukminin. Al-Fatihah," katanya yang kini berada di Jeddah kerana menghadiri Sidang Kemuncak Media Asia 2014.

Abdul Jamal meninggal dunia di Hospital Putrajaya pada 11 pagi tadi selepas dimasukkan ke hospital berkenaan semalam selepas mengadu sesak nafas.

Allahyarham yang berusia 75 tahun meninggalkan isteri Zainab Serat, 67, dan tiga anak.

Allahyarham dianggap legenda dalam dunia penyiaran Malaysia dan namanya gah menerusi program 'Mini Parlimen' yang berjaya mempengaruhi pemikiran kanak-kanak pada tahun 80-an.

Satu lagi program yang menjadikan Jamal sebagai ikon kanak-kanak ialah 'Taman Kanak-kanak' yang bermula siaran pada 1961 dan beliau turut menerbitkan rancangan 'Pesta Pop' dan 'Pentas Aneka. - BERNAMA